**UPUTE IZVOZNICIMA I UVOZNICIMA KEMIKALIJA**

Kemikalije koje podliježu posebnom postupku izvoza i uvoza navedene su u Prilogu I. Uredbe 689/2008/EU. Prilog I. s najnovijim izmjenama i dopunama možete pronaći na <http://edexim.jrc.ec.europa.eu>.

Prilog I. sastoji se od tri dijela:

* Kemikalije navedene u popisu dijela 1. Priloga I. podliježu postupku obavijesti o izvozu (*export notification*) - popis sadrži iscrpne podatke o identitetu tvari, o kategoriji i/ili podkategoriji uporabe koja podliježe ograničenju, vrsti ograničenja i, prema potrebi, dodatne informacije, posebno o izuzećima od obveze podnošenja obavijesti o izvozu.

<http://edexim.jrc.ec.europa.eu/list_annex_i_chemicals.php?id_part=1>

* Kemikalije navedene u popisu dijela 2. Priloga I. osim što podliježu postupku obavijesti o izvozu, ispunjavaju i uvjete za postupak PIC obavijesti (kako je utvrđen u članku 10. – *PIC notification*) - popis sadrži iscrpne podatke o identitetu tvari i o kategoriji uporabe.

<http://edexim.jrc.ec.europa.eu/list_annex_i_chemicals.php?id_part=2>

* Kemikalije navedene u popisu dijela 3. Priloga I. podliježu PIC postupku (*PIC procedure*) - popis sadrži kategoriju uporabe i, prema potrebi dodatne informacije, posebno u pogledu zahtjeva za obavijest o izvozu.

<http://edexim.jrc.ec.europa.eu/list_annex_i_chemicals.php?id_part=3>

**Obavijest o izvozu** odnosi se na sve kemikalije iz popisu dijela 1. Priloga I. bez obzira na njihovu namjenu i područje uporabe. Smjesa koja sadrži kemikaliju iz Priloga I. podliježe također postupku obavijesti, ukoliko je koncentracija kemikalije takva da uvjetuje razvrstavanje smjese kao opasne. Obavijest nije potrebno podnositi ukoliko je kemikalija postala predmetom PIC postupka i ukoliko je zemlja uvoznica dala odgovor o uvozu.

**Postupak obavijesti o izvozu potrebno je provesti prilikom prvog izvoza iz EU u treću zemlju i prilikom prvog izvoza svake sljedeće godine.** Obavijest (zahtjev) se **podnosi najkasnije 30 dana prije prvog izvoza, odnosno barem 15 dana prije prvog izvoza svake sljedeće kalendarske godine i to Ministarstvu zdravlja** putem **EDEXIM** web stranice (<http://edexim.jrc.ec.europa.eu>). Kako bi ju koristili i ispunili potreban formular (*export notification form*) potrebno je zatražiti od Ministarstva username i password neposredno prije podnošenja obavijesti. Podatke možete zatražiti emailom ([PICexport\_import@miz.hr](mailto:PICexport_import@miz.hr)). Nakon što je izvoznik dostavio obavijest nadležnom tijelu (Ministarstvu zdravlja), obavijest se prosljeđuje Europskoj komisiji koja dodijeljeni referentni identifikacijski broj (RIN) nakon provjere potpunosti aktivira te o tome obavještava nadležno tijelo i izvoznika. Izvoz se može ostvariti tek nakon aktiviranja RIN-a, koji se upisuje u jedinstvenu carinsku deklaraciju pod br. 44.

RIN je valjan nakon datuma kojeg je izvoznik naveo u podnesenoj obavijesti ili u skladu s vremenom propisanim samom Uredbom (članak 7.) i vrijedi do 31. prosinca, nakon čega je potrebno ponovo podnijeti obavijest o izvozu.

Tvari s popisa I. dio 2. i 3. podliježu PIC notifikaciji odnosno PIC postupku. Taj postupak kombinira obavijest o izvozu s dobivanjem izričitog pristanka zemlje uvoznice. Izvoznik ispunjava u EDEXIM-u obavijest, a nadležno tijelo u ime izvoznika traži pristanak izvoza (nadležno tijelo u EU nije tijelo iz države iz koje se izvoz fizički obavlja, već nadležno tijelo u zemlji gdje je izvoznik registriran). Izvoznici trebaju uzeti u obzir da se radi o dužem postupku budući da je potrebno čekati pristanak zemlje uvoznice. Nakon dobivanja pristanka, Europska komisija aktivira RIN, a Ministarstvo zdravlja obavještava izvoznika o dopuštanju izvoza.

Na web stranici <http://edexim.jrc.ec.europa.eu/picCirculars.php> možete pronaći PIC okružnicu (*PIC circular*) u kojoj su navedene kemikalije i odluke o uvozu, kao i moguća ograničenja uvoza. PIC okružnica objavljuje se svakih 6 mjeseci. Za kemikalije iz Priloga I dio 3., za koje postoji odluka o uvozu u PIC okružnici , sukladno članku 7 (6) Uredbe, nije potrebno notificirati izvoz, osim ako drugačije nije navedeno u okružnici. Međutim, izvoznici trebaju zatražiti „specijalni RIN“ broj koji će navesti u izvoznoj deklaraciji.

Uvoz je osim Uredbom br. 689/2008/EU, reguliran i ograničen i Uredbom REACH br. 1607/2006/EU i to Prilogom XVII. kao i Uredbom 528/2012/EU o biocidnim proizvodima.

Svaka kemikalija koja se izvozi treba imati naljepnicu izrađenu sukladno CLP Uredbi br. 1272/2008/EU na kojoj je naveden i datum isteka roka trajanja (za različite klimatske zone ukoliko je to prikladno) i datum proizvodnje. Osim naljepnice, potrebno je osigurati i sigurnosno-tehnički list.

**TARIC KODOVI POVEZANI S IZVOZOM KEMIKALIJA**

Y915 – kemikalija podliježe Uredbi - potreban je RIN

Y916 – kemikalija nije regulirana Uredbom – nema ograničenja

Y917 – kemikalija koja se izvozi ne podliježe prilogu V Uredbe – nema zabrane

Y919 – kemikalija podliježe članku 2(2)(i) Uredbe koji isključuje izvoz kemikalija za potrebe istraživanja i analize u količinama ne većim od 10kg – specijalan RIN potreban

**OBVEZE IZVOZNIKA I UVOZNIKA**

Tijekom prvog kvartala svake godine, izvoznik tvari s popisa I., pripravaka koje sadrže tvari s popisa I. ukoliko njihova koncentracija uvjetuje obilježavanje smjese sukladno Uredbi 1272/2008/EU ili proizvoda koji sadrže tvari s popisa I dio 2. I 3. (u nereagiranom obliku) ili smjese koje sadrže takve tvari u koncentraciji koje uvjetuju označavanje prema Uredbi 1272/2008/EU, trebaju obavijestiti Ministarstvo zdravlja o količinama izvezenih kemikalija (kao tvari, u smjesama, u proizvodima) u svaku zemlju za proteklu godinu. Također je potrebno dostaviti popis imena i adresa svakog uvoznika.

Podaci o izvozu kemikalija s popisa I. dio 2. i 3. koji se obavio uz odobrenje nadležnog tijela zemlje izvoznice i Europske komisije, ali bez izričitog pristanka zemlje uvoznice, potrebno je navesti posebno.

Uvoznici trebaju dostaviti iste podatke o količinama kemikalija stavljenima na domaće tržište.

Ministarstvo zdravlja dobivene podatke dostavlja Europskoj komisiji.

Izvješće o godišnjem uvozu i izvozu treba sadržavati:

* Ime i adresu izvoznika
* Ime tvari ili tvar/smjesa ili tvar/proizvod
* CAS br.
* EINECS br.
* Ime zemlje uvoznice
* Ime i adresu uvoznika
* Količinu u kg